Мег Райън
Мег Райън родена Маргарет Мери Емили Ан Хира () е американска филмова актриса.  Пет романтични комедии от 1990-те години в които тя играе главна роля: „Когато Хари срещна Сали“, „Безсъници в Сиатъл“, „Френска целувка“, „Град на ангели“ и „Имате поща“ и донасят печалба от повече от 870 милиона долара по целия свят.

Биография 
Родена е на 19 ноември 1961 година във Феърфилд, Кънектикът, САЩ. Дъщеря е на Сюзън Хира Джордан (по баща Райън), бивша актриса, кастинг директор и учителка по английски, и Хари Хира, учител по математика. Тя има две сестри, Дана и Ани, и брат, който е музикант – Андрю Хира. Роднините на семейство Хира са от Канада.

Райън е католичка и е завършила начално училище във Феърфилд, където майка ѝ ѝ преподава до шести клас. Там на Мег е дадено първо причастие и е избрано името ѝ Ан. Майка ѝ се появява в телевизионна реклама и по-късно за кратко време е кастинг директор в Ню Йорк. Тя подкрепя и окуражава дъщеря си да учи актьорско майсторство.

Райън завършва гимназия в Кънектикът през 1979 г., след което учи журналистика в университета в Кънектикът и после в Ню Йорк, докато участва в телевизионни реклами, за да подпомага обучението си. Нейният успех като актриса води до това, че тя напуска колежа семестър преди да се дипломира.

На 18-годишна възраст, благодарение на връзките на майка си, Райън записва своята първа телевизионна реклама, в която се смее, за да популяризира дезодоранта „Тикъл“.

След роля в „Богати и известни“, Райън играе ролята на Бетси Стюърт в сериала „Докато свят светува“ от 1982 до 1984. Следват няколко телевизионни продукции и малки филмови роли, включително и в „Обещана земя“, за която тя получава своята първа номинация.

През 1986 тя играе Каръл Брадшоу във филма „Топ гън“ и Лидия Максуел във „Вътрешно пространство“, където също участва бившият ѝ съпруг Денис Куейд. След това Райън се появява и в трилъра „D.O.A.“ и екшъна „Президио“.

Нейният първи напълно оформен филмов образ е ролята ѝ в романтичната комедия „Когато Хари срещна Сали“, където тя си партнира с Били Кристъл. Нейното изпълнение на Сали Оулбрайт, което ѝ донася номинация за Златен глобус е незабравимо, заради театрално симулирания оргазъм в Манхатън.

Филмът може да бъде смятан за първия от трите успешни на Нора Епрон, в които Райън е непоправимо романтична.

Райън участва във „Вратите“ - The Doors, посветен на едноимената група и „Прелюдия към целувка“. И двата филма са умерено успешни. През 1993 г. Мег си партнира с Том Ханкс в невероятно успешната романтична комедия „Безсъници в Сиатъл“.

Актрисата прави няколко опита да излезе от стереотипните роли на романтична наивна жена и получава одобрение за работата си в „Когато един мъж обича една жена“, в който тя играе алкохоличка и в „Кураж под огъня“, където изпълнява ролята на капитан. И двата филма са наистина успешни и се изкачват в бокс офиса. Много от филмите от 90-те с нейно участие са хитови не само в Северна Америка, но и в чужбина. През 1994 г. Мег Райън получава награда от Харвард и е включена в класацията на списание „Пийпъл“ на „50-те най-красиви хора на света“. През 1995 г. критикът Ричърд Корлис я нарича „общоприетия образ на романтичната комедия“. Същата година Мег играе в романтичната комедия „Френска целувка“, което ѝ помага да се превърне в една от най-любимите актриси на Америка. Филмът има невероятен успех по целия свят като доходите от него са над 101 милиона долара.

През 1997 г. Райън озвучава главната роля в анимационния филм „Анастасия“, който получава положителни отзиви и има успех в бокс офиса. През 1998 г. тя играе в два филма. Първият – „Град на ангели“ – получава негативни рецензии, но има огромен финансов успех, като донася близо 200 милиона долара по целия свят. „Имате поща“, където Райън отново си партнира с Том Ханкс, ѝ донася трета номинация за Златен глобус и носи приходи от повече от 250 милиона долара.

През 2000 г. Райън участва в екшън трилъра „Доказано жив“ с Ръсел Кроу. Въпреки че филмът е до голяма степен провал, нейният чек за 15 милиона долара я превръща в една от най-високо-заплатените актриси в Холивуд.

Същата година Райън участва в комедията „Развален телефон“ с Даян Кийтън, който не е особено успешен и донася приходи от едва 51 милиона долара. Година по-късно Мег отново се връща към своето амплоа в романтичната комедия „Кейт и Леополд“, която получава положителни отзиви от някои критици, но не е приета от публиката. През 2003 актрисата участва в криминалния трилър „Нож в раната“. Решението на Райън за първи път да се появи гола в еротична сцена донася много внимание от страна на медиите, но филмът е критикуван и донася едва 23 милиона долара.

Един от последните проекти на Райън е „Новото гадже на мама“, който е сниман през 2006, но излиза през 2008. В него тя си партнира с Антонио Бандерас. Райън е присъединена към екипа от сина на Том Ханкс – Колин, който играе ролята на неин син. През 2007 тя играе ролята на Сара Хартуик във „В страната на жените“ с Адам Броуди и в „Полумрак“ с Кристен Стюърт.

Следващият проект на Райън е римейка на филма от 1939 – „Жените“, чиито снимки започват през август 2007 г. в Ню Йорк. Филмът е продуциран от рок легендата Мик Джагър и излиза през 2008 г. Райън играе главната роля – Мери Хайнс – заможна жена, която е една от последните, които разбират, че съпругът ѝ ѝ изневерява с продавачка в магазин.

Райън също участва във филма „Сделката“, който е представен през 2008 г. на филмов фестивал и излезе на DVD на 20 януари 2009.

Мег Райън се омъжва за актьора Денис Куейд на 14 февруари 1991 г., след като си партнира с него в два филма. Мег се съгласява на това едва след като Куейд превъзмогва зависимостта си към кокаина. Двойката има един син – Джак Хенри, който е роден на 24 април 1992 г. Те се разделят през 2000 година, а разводът им става факт година по-късно. През септември 2008 г. Райън обявява, че съпругът ѝ ѝ е изневерявал много пъти, докато са били женени и че не връзката ѝ с Ръсел Кроу от 2000 г. е причина за развода им.

През януари 2006 г. Райън осиновява 14-месечно момиченце от Китай, което се казва Дейзи Трю.

Филмография

Източници

Външни препратки 

 
 
 Мег Райън Info

Американски актриси
Американски озвучаващи актриси
Възпитаници на Нюйоркския университет
Германци в САЩ
Американци от ирландски произход
Членове на Демократическата партия (САЩ)
Кънектикътци